עמוס פונקנשטיין

עמוס פוּנקנשטיין (9 במרץ 1937 – 11 בנובמבר 1995) היה היסטוריון ופילוסוף ישראלי, פרופסור באוניברסיטת קליפורניה בלוס אנג'לס, אוניברסיטת תל אביב, אוניברסיטת סטנפורד ואוניברסיטת קליפורניה בברקלי.
חתן פרס ישראל לחקר ההיסטוריה היהודית לשנת תשנ"ה (1995).

חייו ופועלו
פונקנשטיין נולד בשנת 1937 בתל אביב כבן למשפחה דתית. אביו, ד"ר יוסף פונקנשטיין, יליד בוצ'אץ' שבגליציה, אוסטריה, היה חניך בית המדרש לרבנים בברסלאו (1929–1933) ואוניברסיטת בזל (1933–1936), כיהן כמזכ"ל וסגן מנהל המכון למינהל ציבורי בירושלים.
פונקנשטיין גדל בירושלים, ולמד בבית הספר הדתי "מעלה", אך כבר בנערותו יצא בשאלה. לאחר שחרורו מצה"ל, למד באוניברסיטה העברית בירושלים, וב-1958 נסע לגרמניה המערבית ללימודי דוקטורט בפקולטה לפילוסופיה של האוניברסיטה החופשית של ברלין. הדיסרטציה שלו (Gegenwartsbestimmung, Heilsplanbegriff und Entwicklungsgedanke im Geschichtsdenken des hohen Mittelalters), שהוגשה ב-1964, נסבה על בחינת התודעה ההיסטורית של ימי הביניים, תוך התמקדות בתיאור היחסים שבין חזון אחרית הימים והגאולה בדרך הטבע כרעיונות משלימים וההשוואה שהוא עורך בין תודעה זו לתודעה ההיסטורית המודרנית (ב-1965 התפרסמה כספר, בכותרת Heilsplan und natürliche Entwicklung).

את קריירת ההוראה שלו החל בשנת 1967 כמרצה להיסטוריה באוניברסיטת קליפורניה בלוס אנג'לס (UCLA).
בסוף שנות ה-70 החל לחלק את זמנו בין UCLA ואוניברסיטת תל אביב, שבה היה מופקד על הקתדרה להיסטוריה ופילוסופיה של המדע ע"ש יוסף וסיל מייזר, הקים ביחד עם פרופ' יהודה אלקנה את המכון להיסטוריה ופילוסופיה של המדעים והרעיונות ע"ש כהן וניהל אותו. במסגרת זו לימד את תולדות המדעים, תולדות המחשבה המערבית והיבטים שונים של תולדות ישראל.
בשנת 1986 עבר לאוניברסיטת סטנפורד, שם הופקד על הקתדרה ע"ש דניאל א' קושלנד (Daniel E. Koshland) לתרבות והיסטוריה יהודית שנוסדה אז, והקים בה את התוכנית למדעי היהדות. כעבור שלוש שנים שב ל-UCLA, וב-1991 עבר לאוניברסיטת קליפורניה בברקלי (UC Berkeley), שם התמנה לפרופסור מן המניין ומופקד הקתדרה ע"ש קורט (Koret) להיסטוריה יהודית.

בשנת 1985 זכה במלגת גוגנהיים למחקר התאולוגיה והדמיון המדעי מימי הביניים עד למאה ה-17 בבית הספר ללימודים גבוהים במדעי החברה (אקול דה אוטז אטיד) בפריז.
בשנת תשנ"ה-1995 זכה בפרס ישראל לחקר ההיסטוריה היהודית.

לצד פועלו האקדמי, מתחילת שנות ה-80 היה תומך פעיל של תנועת השלום בישראל והרבה לפרסם מאמרים ב"הארץ".

פונקנשטיין נפטר בברקלי שבקליפורניה ב-1995 בתום שנה של מאבק בסרטן הריאה, בגיל 58. היה פעיל בהוראה ובמחקר עד כחודש לפני מותו. הותיר אישה, אסתי, ושני ילדים מנישואיו הראשונים: יעקב ודניאלה.

רבים מתלמידיו בישראל ובארצות הברית המשיכו לעסוק בתחומי התמחותו, בהם: דוד ביאל, אמנון רז-קרקוצקין, אילן גור זאב, ג'רמי כהן, יוסף מאלי, אלון אלטרס, דוד אנגל, בת ציון עראקי קלורמן, לאה רושקובסקי, דורית טנאי, אברהם שוחר, יואל רמב"ם, רם בן שלום ורבים אחרים.

מחקריו

תחומי מחקריו של עמוס פונקנשטיין היו מגוונים: הוא חקר את ההיסטוריוגרפיה והתודעה ההיסטורית בקרב יהודים ונוצרים בימי הביניים ובעת החדשה, את הפולמוס הנוצרי נגד היהדות, פרשנות המקרא בימי הביניים, הזיקה בין תאולוגיה למדע, ואת תולדות המחשבה המדעית מאז התקופה ההלניסטית ועד ימינו.

Theology and Scientific Imagination from the Middle Ages to the Seventeenth Century
בספר זה פורש פונקנשטיין את הדיון התאולוגי והפילוסופי של ימי הביניים ומראה כיצד צמחו מתוך דיון זה במאה ה-17, המדע המודרני, התודעה ההיסטורית, והכתיבה ההיסטורית במשמעותה המודרנית. הספר בוחן את מכלול היבטיה של המחשבה במאה ה-17, על בסיס ניתוח שיטתי של המחשבה הפרה-מודרנית, תוך שהוא מבהיר גם את אופיו של המפנה וגם את הרקע התאולוגי של הפעילות המדעית. בכך תרם פונקנשטיין תרומה ייחודית לגישה שעוצבה במחקר עוד קודם לכן, אשר דחתה את התיאור ההיסטורי הפוזיטיביסטי, שהיה מבוסס על הבחנה בין מדע, כביטוי של ידע רציונלי, ובין דת, כסמל של דוגמטיות ודעות קדומות. פונקנשטיין דוחה את ההנגדה המקובלת בין דת למדע. הוא ראה מחד את הטענות המדעיות שעמדו בבסיס הדיון התאולוגי ומאידך את המרכיבים התאולוגיים במדע המודרני.

Perceptions of Jewish History
בספרו זה טוען פונקנשטיין כי ביסוד היהדות נטועה תודעה היסטורית עמוקה, שהלכה והעמיקה במהלך ימי הביניים, עת התעצם הפולמוס של היהדות למול הנצרות והאסלאם. הוא סובר שאף־על־פי שליהודים היה ביטחון בעתידם, בשל האמונה בכוח עליון המשגיח עליהם, הרי שהיו צריכים תמיד להצדיק את עברם. פונקנשטיין סובר כי עד המאה ה-19 חיפשו היהודים להצדיק את קיומם בגיבוש חשיבה היסטורית על עברם והם נשענו על המבדיל בינם לבין הגויים. התמונה התהפכה מקבלת האמנציפציה במאה ה-19, שאז חיפשו היהודים את המשותף להם ולעמי העולם. קובץ מאמרים זה התגבש סביב עמדותיו של פונקנשטיין כפי שהן באו לידי ביטוי במחלוקתו עם ההיסטוריון יוסף חיים ירושלמי בעניין היחסים שבין היסטוריה לזיכרון בתולדות ישראל, כאשר מול העמדה המפרידה בה נקט ירושלמי הציע פונקנשטיין את המושג "תודעה היסטורית" כדי להציב עמדת ביניים בין היסטוריוגרפיה מקצועית לזיכרון קולקטיבי, מושג התקף בין בישראל ובין בעמים, ותואם את הבנת ההיסטוריה בתקופה הטרום-מודרנית.

"תולדות ישראל בין החוחים: ההיסטוריה למול דיסציפלינות אחרות"
במאמר זה, שפורסם בכתב העת "ציון" ב-1995, הוא בוחן את התמורות בסיפור ההיסטורי כמגבש זהות לאומית. במאמר טוען פונקנשטיין כי בדור ההיסטוריונים הקודם של תולדות עם ישראל כמו יצחק בער, בן-ציון דינור, חיים הלל בן-ששון, היה להיסטוריון תפקיד לאומי ברור, שעליו גיבשו נראטיב-על המבסס את הזהות הלאומית. לעומת זאת בדורנו אבדה ההגמוניה של נראטיב העל הלאומי, ההיסטוריונים בני ימינו פירקו אותו ויש כתיבה של מגוון נראטיבים מתחרים ומנוגדים.

פרס פונקנשטיין

פרס עמוס פונקנשטיין הוא פרס שנתי המוענק על ידי המכון להיסטוריה ופילוסופיה של המדעים והרעיונות ע"ש כהן בשיתוף עם בית הספר להיסטוריה באוניברסיטת תל אביב.

+ רשימת זוכי פרס עמוס פונקנשטיין שנה  תואר  שם הסטודנט/ית  שם העבודה  מנחה/ים 2025  דוקטורט  מאיה רומן הנורמטיביות של התודעה פרופ' מנחם פיש מוסמך  איל יאיר-הכהן  ביקורת הגליאנית ואתגר משבר האקלים ד"ר נוה פרומר 2024  דוקטורט  אברהם שריאל  פולמוסים והשכלה: יסודות גנוסטיים בפילוסופיה של לייבניץ פרופ' מרסלו דסקל, פרופ' יוסי שורץ 2023  דוקטורט  קאטי קיש בר-און  לחיות עם סתירה: בחינת מודלים של מעברי מסגרות באמצעות האינטואיציוניזם של ברואר  פרופ' מנחם פיש, פרופ' ליאו קורי 2022  דוקטורט  מיקי פלד אמונות מתוך השערה: היקש אבדוקטיבי בקביעת מדיניות מוניטרית פרופ' משה צוקרמן, פרופ' יצחק גלבוע 2021  מוסמך  תובל קליין  מארי קירי: הבנייתה הביוגרפית של גיבורה מדעית  פרופ' ז'וזה ברונר, ד"ר סנאית גיסיס 2020  מוסמך  נוגה שלומי  הטקווינום סניטטיס: פרקטיקות של איסוף והצגה של ידע רפואי בין ימי הביניים לרנסאנס  פרופ' יוסי שורץ, פרופ' מתאו ולריאני 2019  מוסמך  אהוביה גורן  הרב משה חפץ וספרו 'מלאכת מחשבת': מדע, תאולוגיה וסקפטיות בוונציה בראשית העת החדשה  פרופ' יוסי שורץ 2018  מוסמך  צבי הסנס בנינסון  שיקולים סטטיסטיים לחשיבה מחודשת על ההיסטוריוגרפיה של האסטרונומיה היוונית הקדומה ד"ר עדו יעבץ, פרופ' מתאו ולריאני 2017  מוסמך  איל חיות-מן  תפיסות התורה בהרמנויטיקה היהודית בימי הביניים – עיון משווה באבן עזרא, ברמב"ם וברמב"ן פרופ' יוסי שורץ 2016  דוקטורט  גל הרץ קרל קראוס: לשון, חברה ועליית המדיה-טכנולוגיה  פרופ' עדי אופיר, פרופ' דניאל דור 2015  דוקטורט  חיים שולמן  סיפורן של שלוש ערים צמאות: מערכות אספקת המים החדשניות של טולדו, לונדון ופריז במחצית השנייה של המאה השש-עשרה  פרופ' בנימין ארבל 2015  מוסמך  דקלה בייטנר  כמה מחשבות בנוגע למחשבה המשונה של לייבניץ פרופ' רבקה פלדחי 2014  דוקטורט  אמיר טייכר 'מנדליזם חברתי': השפעתו של מודל התורשה המנדלי על התעצבותם של מדעי האדם בגרמניה, 1900–1936  פרופ' חווה יבלונקה, פרופ' שולמית וולקוב 2013  מוסמך  יגאל ליברנט סדר הסמל: ז'וזף דה-מייסטרה על הייצוג הסימבולי כמאפיין המרכזי של החיים פוליטיים  פרופ' משה צוקרמן 2011  דוקטורט  ליאון יעקובוביץ'-עפרון דנטה אליגיירי התאולוג החילוני: רצפציה, סמכות וחתרנות 1320–1483  פרופ' יוסי שורץ, פרופ' פיטר ס. הוקינס 2010  דוקטורט  מיכאל אלעזר  אונורה פברי  וההיסטוריה של המכניקה  פרופ' רבקה פלדחי 2009  דוקטורט  אריאל פורסטנברג  שפות השיח התלמודי: עיון פילוסופי בדרכי ההתהוות של ההלכה האמוראית פרופ' מנחם פיש 2008  דוקטורט  רועי וגנר  קריאה פוסט-סטרוקטורלית בטקסט לוגי-מתמטי  פרופ' עדי אופיר, פרופ' ענת בילצקי 2007  מוסמך  ערן טל  מדענים חולקים מכשירים: מגבלות ההסבר החברתי  פרופ' גדעון פרוידנטל 2006  מוסמך  איילת אבן-עזרא מחשבה רפלקטיבית במרחב האלוהי ובתודעה האנושית בכתביו של אלברטוס מגנוס פרופ' יוסי שורץ 2005  מוסמך  גלי שפירא  עיקרון הרציפות המרחבית בין טריטוריות "דמיוניות" ו"ממשיות" בתפיסה הגאוגרפית של קצות-הארץ בשירת הומרוס והסיודוס פרופ' עירד מלכין 2004  מוסמך  נעמה עקביה  המקרה של אלן ווטס: בין פסיכותרפיה לאקזיסטנציאליזם פרופ' ז'וזה ברונר 2003  דוקטורט  הגר סמילנסקי  חלום, רפואה ותיראפיה בימי הביניים: תורת החלום בתרבות המוסלמית והיהודית  פרופ' רון ברקאי 2002  מוסמך  מיכל גבעוני  הפנאופטיקון של ג'רמי בנתהם כתחום מוסרי  פרופ' עדי אופיר 2001  מוסמך  גליה אורי-אסאו  מלך התאוות: בלז פסקל על טבע, אשליה ושררה  פרופ' יוסי מאלי 2000  מוסמך  עודד שכטר  תפקידו של חוק ההקבעות באידיאליזם הגרמני: מימון אחרי קאנט ולייבניץ ולפני הגל פרופ' גדעון פרוידנטל 1999  דוקטורט  שלמה סלע  אסטרולוגיה ופרשנות המקרא אצל אברהם אבן עזרא פרופ' רון ברקאי

ספרים ומונוגרפיות

 Heilsplan und natürliche Entwicklung. Formen der Gegenwartsbestimmung im Geschichtsdenken des hohen Mittelalters, München: Nymphenburger Verlagshandlung (Sammlung Dialog), 1965.
 המשכיות וחידוש במחשבת המאה הי"ז ובמדעיה, ירושלים: האקדמיה הלאומית הישראלית למדעים ('דברי האקדמיה הלאומית הישראלית למדעים'), תשמ"א.
 הפסיביות כסימנה של יהדות הגולה: מיתוס ומציאות, תל אביב: קרן ארן (אוניברסיטת תל אביב – בית הספר להיסטוריה ע"ש זלמן ארן), תשמ"ב.
 טבע, היסטוריה ומשיחיות אצל הרמב"ם, תל אביב: משרד הביטחון – ההוצאה לאור ('אוניברסיטה משודרת'), תשמ"ג 1983.
 Theology and the Scientific Imagination from the Middle Ages to the Seventeenth Century, Princeton, N.J.: Princeton University Press, 1986.
 עמוס פונקנשטיין, עדין שטיינזלץ, הסוציולוגיה של הבערות; עריכה: רחל שיחור; תל אביב: משרד הביטחון – ההוצאה לאור ('אוניברסיטה משודרת'), תשמ"ח 1987.
 סגנונות בפרשנות המקרא בימה"ב; עריכה: מלכה טל, תל אביב: משרד הביטחון – ההוצאה לאור ('אוניברסיטה משודרת'), תש"ן 1990.
 עמוס פונקנשטיין [ואחרים], האינטלקטואלים והמדינה: יום עיון, רמת אפעל: יד טבנקין ('ימי עיון בפרשיות היסטוריות ובעיות יסוד'), 1991.
 תדמית ותודעה היסטורית ביהדות ובסביבתה התרבותית, תל אביב: עם עובד, תשנ"א 1991.
<div style="direction: ltr;">
 Perceptions of Jewish History, Berkeley: University of California Press, 1993
 ''Maimonides: Nature, History, and Messianic Beliefs; English translation by Shmuel Himelstein, Tel-Aviv: MOD Books, 1997.
</div>

לקריאה נוספת

 אמנון רז-קרקוצקין, 'היסטוריה, תודעה היסטורית ופרשנות – עמוס פונקנשטיין, תרצ"ז–תשנ"ה', ציון סא, א (תשנ"ו), 113–120.
 רוני מירון, 'עבר, היסטוריה ופרשנות: יוסף חיים ירושלמי ועמוס פונקנשטיין על "חוכמת ישראל"', אלפיים 31 (תשס"ז 2007), 223-169.

 Robert S. Westman and David Biale (eds.), Thinking Impossibilities: The Intellectual Legacy of Amos Funkenstein, Toronto; Buffalo: University of Toronto Press, in association with the UCLA Center for Seventeenth- and Eighteenth-Century Studies and the William Andrews Clark Memorial Library, 2008.

קישורים חיצוניים
 עמוס פונקנשטיין באתר WorldCat Identities

 עמוס פונקנשטיין באתר המכון להיסטוריה ופילוסופיה של המדעים והרעיונות ע"ש כהן, אוניברסיטת תל אביב
 ביבליוגרפיה של פרסומיו
 Heilsplan und natürliche Entwicklung (1965)‎: פרסום עבודת הדוקטור
 Robert Alter, David Biale, Anthony Long, Isaac Miller, and Steven J. Zipperstein, Amos Funkenstein: קובץ מאמרי זיכרון, באתר מרכז טאונסנד למדעי הרוח,
 Jewish Social Studies 6.1 (Fall 1999), Special Issue: Amos Funkenstein's Perceptions of Jewish History: An Evaluation of His Works by His Students (גיליון מיוחד של כתב העת המוקדש לפונקנשטיין ונושאי מחקרו)


 Amos Funkenstein; Jewish History Scholar, Los Angeles Times, November 14, 1995
 Natalie Weinstein, `Renaissance man’ Amos Funkenstein dies at age 58, Jweekly, November 17, 1995
 Stephen Schwartz, OBITUARY -- Amos Funkenstein, SFGate.com (San Francisco Chronicle), November 21, 1995
 Robert Alter, David Biale, Thomas Brady, Anthony Long, Amos Funkenstein, History: Berkeley, University of California: In Memoriam, 1996, pp. 71-72

עוד מפרי עטו:
 אגדה ופשוטו של מקרא אצל רש"י
 מהלך ההיסטוריה או התפתחות האנושות לקראת המונותיאיזם
 "ידע כמפתח לישועה", זמנים''' 37 (2001), עמ' 9-4 (תרגום: גדי אלגזי)

 Intellectuals and Jews

הערות שוליים

קטגוריה:זוכי פרס ישראל להיסטוריה
קטגוריה:היסטוריונים ישראלים
קטגוריה:פילוסופים ישראלים
קטגוריה:יוצאים בשאלה
קטגוריה:בוגרי בית הספר מעלה
קטגוריה:בוגרי אוניברסיטת בזל
קטגוריה:בוגרי האוניברסיטה העברית בירושלים
קטגוריה:סגל אוניברסיטת קליפורניה בלוס אנג'לס
קטגוריה:סגל אוניברסיטת תל אביב: היסטוריה ופילוסופיה של המדעים והרעיונות
קטגוריה:סגל אוניברסיטת סטנפורד
קטגוריה:סגל אוניברסיטת קליפורניה בברקלי
קטגוריה:מהגרים מישראל לארצות הברית
קטגוריה:ישראלים שנולדו ב-1937
קטגוריה:ישראלים שנפטרו ב-1995
קטגוריה:ישראלים שנפטרו מסרטן הריאה
קטגוריה:חוקרי הרמב"ן